പെഗസസ് വിഷയം : ആശങ്ക അറിയിച്ച് അമേരിക്ക വാഷിംഗ്ടണ് : പെഗസസ് ഫോണ് ചോര്ത്തല് വിഷയത്തില് പ്രതികരിച്ച് അമേരിക്ക. ഉന്നത ലോകനേതാക്കള്, മാദ്ധ്യമ പ്രവര്ത്തകര്, മനുഷ്യാവകാശ സംരക്ഷകര്, അഭിഭാഷകര് എന്നിവരുടെ ഫോണുകള് ഉള്പ്പെടെയുള്ളവ ചോര്ത്തുവെന്ന വിവരങ്ങള് പുറത്ത് വരുന്നത് തികച്ചും ആശങ്കാജനകമാണെന്ന് അമേരിക്ക അഭിപ്രായപ്പെട്ടു. അമേരിക്കയടക്കമുള്ള രാജ്യങ്ങളിലെ മുതിര്ന്ന നേതാക്കളുടെ ഫോണ് ചോര്ത്തപ്പെട്ടുവെന്ന വിവരങ്ങള് പുറത്ത് വന്നതോടെയാണ് വിഷയത്തില് പ്രതികരണവുമായി യു.എസ് രംഗത്തെത്തിയത്. ദുരുപയോഗം തടയാന് മുന്കൈ എടുക്കേണ്ടത് പെഗസസ് നിര്മ്മാതാക്കളായ എന്.എസ്.ഒ യാണെന്നും അമേരിക്ക കൂട്ടിച്ചേര്ത്തു. ഇന്ത്യന് സന്ദര്ശനത്തിനെത്തുന്ന അമേരിക്കന് വിദേശകാര്യ സെക്രട്ടറി ആന്റണി ബ്ലിങ്കന് പെഗസസ് വിഷയം ഉന്നയിക്കുമെന്ന് റിപ്പോര്ട്ടുകളുണ്ട്. പൊതുവായ വിഷയമെന്ന നിലയിലായിരിക്കും പെഗാസസ് വിഷയം ഇന്ത്യയില് അമേരിക്കന് വിദേശകാര്യ സെക്രട്ടറി ഉന്നയിക്കുക എന്നാണ് വിവരം. പെഗസസ് വിഷയത്തില് നിരപരാധികളാണെന്നും ഫോണ് ചോര്ത്തല് വിഷയം കെട്ടിച്ചമച്ചതാണെന്ന രീതിയിലുള്ള പ്രതികരണം നടത്തിയ എന്.എസ്.ഒ തലവന് ഷലേവ് ഹുലിയോയുടെ വാദത്തെ തള്ളി വാട്സാപ്പ് സി.ഇ.ഒ വില് കാത്ചാര്ട്ട്. ഇത് വസ്തുതകള്ക്ക് നിരക്കാത്തതാണെന്ന് അദ്ദേഹം വിമര്ശിച്ചു. ഇതാദ്യമായല്ല ഇങ്ങനയൊരു വിഷയം പെഗസസിനെതിരെ ഉയര്ന്ന് വരുന്നതെന്നും 2019ലെ പെഗസസ് ഫോണ് ചോര്ത്തലില് 1400 ഓളം വാട്സാപ്പ് ഉപയോക്താക്കള് ഇരയായെന്ന് വാട്സാപ്പ് സി.ഇ.ഒ വില് കാത്ചാര്ട്ട് പറഞ്ഞു. ഈ വിഷയത്തില് നിയമ നടപടികള് ഇപ്പോഴും നടന്ന് കൊണ്ടിരിക്കുകയാണെന്നും കാത്ചാര്ട്ട് കൂട്ടിച്ചേര്ത്തു. യു.എസ് സര്ക്കാരുമായി ബന്ധമുള്ള ഉന്നത ഉദ്യോഗസ്ഥരുടെ ഫോണുകള് അടക്കം ചോര്ത്തിയിട്ടുണ്ട്. ഫോണുകള് എല്ലാ തരത്തിലും സുരക്ഷിതമാണെന്ന് പറയാനാവില്ലെന്ന് അദ്ദേഹം കൂട്ടിച്ചേര്ത്തു.